**ZAPISNIK**

**s 5.sjednice Gradskog vijeća Grada Sv. Ivana Zeline održane 17. ožujka 2022. godine u Gradskoj vijećnici s početkom u 19,00 sati.**

PRISUTNI:

VIJEĆNICI GRADSKOG VIJEĆA:

1. BRIGITTE BERULEC
2. DARKO BISTRIČKI
3. DAMIR CVRLJA
4. MARIO DUKARIĆ
5. ZORAN FUČKAN
6. MIROSLAV GJURAŠIN
7. ŽELJKA JAREC BUKAL
8. EVA JENDRIŠ ŠKRLJAK
9. MLADEN JURIŠKOVIĆ
10. RENATA KOBER
11. MARIJA KRALJ
12. JASNA NOVAKOVIĆ-MARKOVIĆ
13. BERISLAV RATKAJEC
14. ANICA TRCAK.

Odsutan:

MAKSIMILIJAN JAREC

OSTALI PRISUTNI:

Hrvoje Košćec – gradonačelnik

Mirjana Hranjec Banovec – zamjenica gradonačelnika

Branka Hođa – pročelnica Upravnog odjela za društvene djelatnosti, normativne, upravno-pravne i ostale poslove

Ivana Koščec Jardas – savjetnik za pravne poslove i javnu nabavu

Kristijan Koščec – zamjenika predsjednika Vatrogasne zajednice Grada Svetog Ivana Zeline

Vjekoslav Stanić – načelnik Policijske postave Sveti Ivan Zelina

Saša Sever – Direktor Zelina-plina

Ivan Dananić – Direktor Zelinskih komunalija

Željko Pukšec - Radio Sveti Ivan Zelina

Darko Bistrički:

Na tragu prijašnjih rasprava i odluka donesenih na Gradskom vijeću sjednice Gradskog vijeća se snimaju i uživo prenose na internetu, može ih svatko vidjeti i pregledati uživo dok traje sjednica. Ja vjerujem da će to pridonijeti svakako i transparentnosti i boljoj informiranosti naših građana.

Nadalje, pozdravio je sve prisutne, konstatirao da je prisutno 14 od 15 vijećnika, te zamolio sve vijećnike da izađu za govornicu i raspravljaju s iste, odnosno da nema dobacivanja sa strane jer to neće biti zabilježeno ni snimkom ni zapisnički.

Vijećnici su mailom primili materijal uz dodatnu točku

9. Donošenje Zaključka o podršci Projektu Vatrogasne zajednice Grada Svetog Ivana Zeline za nabavu dva vatrogasna vozila.

Prijedlog dopune dnevnog reda dat je na glasovanje i Gradsko vijeće jednoglasno ga je prihvatilo.

Nakon toga je Gradsko vijeće Grada Svetog Ivana Zeline jednoglasno je usvojilo slijedeći

**DNEVNI RED:**

1. Usvajanje Zapisnika s 4. sjednice Gradskog vijeća Grada Svetog Ivana Zeline
2. Aktualni sat
3. A) Izvješće o stanju i kretanju sigurnosnih pokazatelja i rada Policijske postaje Sv. Ivan

 Zelina u 2021.g.

 B) Izvješće Vatrogasne zajednice Grada Sv. Ivana Zeline za 2021. g.

1. Donošenje Odluke o davanju suglasnosti za dugoročno zaduživanje
2. Donošenje Odluke o prodaji nekretnine u vlasništvu Grada Svetog Ivana Zeline
3. Donošenje Odluke o davanju mišljenja o Nacrtu Komunikacijske strategije i komunikacijskog akcijskog plana Strategije razvoja Urbane aglomeracije Zagreb za razdoblje do 2027.
4. Donošenje Zaključka o prihvaćanju Izvješća o izvršenju Plana djelovanja u području prirodnih nepogoda na području Grada Svetog Ivana Zeline za 2021. godinu

8. Donošenje Odluke o izradi Urbanističkog plana uređenja proširenja groblja u Donjoj Zelini

9. Donošenje Zaključka o podršci Projektu Vatrogasne zajednice Grada Svetog Ivana Zeline

 za nabavu dva vatrogasna vozila

**Točka 1.**

**Usvajanje Zapisnika s 4. sjednice Gradskog vijeća Grada Svetog Ivana Zeline**

Zapisnik su vijećnici primili uz poziv za sjednicu, na isti nije bilo primjedbi, isti je dat na glasovanje i Gradsko vijeće jednoglasno je usvojilo

**Zapisnik s 4. sjednice Gradskog vijeća Grada Svetog Ivana Zeline**

**Točka2.**

**Aktualni sat**

Predsjednik Gradskog vijeća ponovno je zamolio sve vijećnike koji žele sudjelovati u raspravi da izađu za govornicu, da budu disciplinirani i ne dobacuju sa strane.

**1.) Jasna Novaković Marković – pozdravlja sve prisutne**

**Postavila bih pitanje u vezi ove naše trenutne situacije koja se na žalost odvija ovdje u svijetu, a mislim da je i povezana i sa našom državom konkretno; moje pitanje bi bilo da li se mi građani grada Svetog Ivana Zeline imamo gdje skloniti s obzirom na sklonište koje je nekad bilo? Ja ću napomenuti da smo svojevremeno svi izdvajali za to atomsko sklonište, ja evo čak imam i ček koji sam uplatila prilikom nadogradnje stambenog prostora od 4.683,00 kuna da bi mogla dobiti građevinsku dozvolu. Nisam jedina. Znači, svi koji su gradili su morali uplatiti dio za atomsko sklonište. Što je danas s tim atomskim skloništem, da li se mi imamo gdje skloniti? Znamo da je to bilo u okviru Trudbenika koji naravno više nije, koji je sada u privatnom vlasništvu. Pretvorba koja je bila je, na žalost, sada vidimo na štetu građana, to je sklonište jednostavno pripojila u privatno vlasništvo.**

**Željela bih samo isto napomenuti, zastara kod kriminala pretvorbe nema i da se možda možemo zapitati za kaznenu prijavu protiv stečajnog upravitelja u odnosu na to atomsko sklonište.**

**Konkretno me zanima da li se mi građani imamo gdje skloniti? Hvala.**

**Hrvoje Košćec:**

Ja sigurno nemam pouzdane informacije niti znam što se događalo u privatizaciji, ono što mogu pouzdano reći da Grad u svojem vlasništvu nema prostor koji bi mogao služiti za zaštitu građana od atomskog napada. Ja zaista ne mogu ulaziti u povijest privatizacije, tko je tu, da li je ili nije nekom pogodovao, ali je činjenica da je kroz proces privatizacije taj objekt zajedno sa svim prostorima koji pripadaju bivšem Trudbeniku pripao privatnoj osobi odnosno tvrtki koja je za to platila odgovarajuću naknadu koju je u tom trenutku vjerojatno netko odredio. To je jedno šire pitanje koje bi trebalo postaviti svima onima koji su bili na vlasti tih godina kada se radila privatizacija bivšeg Trudbenika, a ja ću onda ponovno odgovoriti ono što se tiče Grada; u ovom trenutku Grad nema u vlasništvu sklonište za zaštitu od atomskog napada.

**2.) Eva Jendriš Škrljak: - pozdravlja sve prisutne**

**Imam dva pitanja za Aktualni sat; jedno se odnosi na Zelinske komunalije.**

**Kao prvo, vjerovali ili ne, pohvalila bih platformu „Otvoreni grad“ gdje možemo pratiti tijek gradskog novca. Međutim, u opisu plaćanja navodi se „plaćanje po računu“ tako da ipak ne možemo biti upoznati sa svim detaljima tijeka tog istog novca. Ono što je vidljivo iz svih tih računa su sredstva koja idu prema Zelinskim komunalijama i kojih je u 2021. godini bilo oko pet miliona što je oko skoro deset posto budžeta gradskog za lani. Uspoređivala sam to sa Svetom Nedeljom koja ima sličnu platformu i nisam mogla primijetiti da toliko izdvajaju prema svojim Komunalijama. Možete li mi objasniti troškove od pet miliona koje Grad ima prema Zelinskim komunalijama i zašto su neki računi isplaćeni s istim datumom samo su rascjepkani, kao npr. 29.06.2021. imate račune 303351 na 99.000,00 kuna, pa ondaimate račun na 110.000,00 kuna, pa onda na 220 i nešto.**

**E sad, ako mi ne možete ovaj čas odgovoriti na to pitanje ja to razumijem, ali bih vas molila pismeni odgovor i specifikaciju sredstava koji su usmjereni prema Zelinskim komunalijama tijekom 2021. godine.**

**I drugo moje pitanje je; situacija sa zdravstvom; svi mi pratimo facebook i vidimo o čemu ljudi pišu i o čemu pričaju. Upravo je u izradi Strategija razvoja Zagrebačke županije čiji je sastavni dio i zdravstvo i prema izradi te Strategije omogućeno je ili želi se biti omogućeno svim stanovnicima Zagrebačke županije na jednaku dostupnost zdravstvenih usluga. Usporedimo li se s ostalim domovima zdravlja naše veličine kao Jaska, koje imaju po novome popisu i nešto manje stanovnika od Zeline, i Vrbovec, vidimo da imaju razvijeniju konzilijarnu specijalističku zdravstvenu zaštitu nego što ima naš Dom zdravlja. Znam da je Dom zdravlja u vlasništvu Zagrebačke županije ali razgovarajući s kolegama koji vode pojedine domove zdravlja troškove specijalističke konzilijarne zaštite sufinanciraju i županija i grad.**

**Možemo li mi u Zelini postepeno razvijati konzilijarnu specijalističku zdravstvenu zaštitu kako bi omogućili našim građanima lakše i brže ostvarivanje potrebne zdravstvene zaštite? Kao primjer navela bih samo ovu pandemiju koja je iza nas a zapravo mi se čini da će još jedno vrijeme potrajati gdje smo samo sa 100.000 kuna na godišnjoj razini mogli osigurati građanima svakodnevno testiranje u našem domu zdravlja bez dodatnog troška i bez izlaganja osoba u pratnji zdravstvenom riziku oboljenja i bez suvišnog gubitka vremena.**

**Dakle, hoćemo li se kao Grad pokrenuti postepeno u bogaćenje zdravstvenog sustava grada Svetog Ivana Zeline?**

**Hrvoje Košćec:**

Kao prvo; odgovor na troškove prema Zelinskim komunalijama; sjećam se nekih starih sjednica Gradskog vijeća gdje se postavljalo pitanje zašto naručujemo radove od privatnih izvođača, kad imamo Zelinske komunalije? Sad naručujemo radove od Zelinskih komunalija, sad se postavlja pitanje zašto? Apsolutno nema problema, znači, ništa nije rascjepkano, nego se očito radi po različitim namjenama i različitim poslovima obzirom da Zelinske komunalije obavljaju za Grad široki spektar poslova tako da nema nikakvih problema da dobijete specifikaciju pisanim putem.

Što se tiče zdravstva; ne znam da li da krenem od početka ili kraja?! Testiranje korone u Zelini? Županijski Zavod za javno zdravstvo je u županiji odredio tri grada za testiranje. Ne devet. Tri. Zašto? Ja ne ulazim u njihove razloge. Ja mogu pretpostaviti da je to logistički razlog, da je to financijski razlog, uopće ne ulazim u taj dio, ali netko tko je za to zadužen, netko tko je za to odgovoran o tome donosi odluku. Jer ako mi počnemo donositi odluke o tome gdje će biti punkt za testiranje onda ćemo danas sutra opet donositi odluku gdje će biti poligon za vojne vježbe ili nešto slično.

Znači, moramo neke stvari raščistiti; zdravstvo je u nadležnosti Županije. Tu ne govorimo samo o Domu zdravlja, Dom zdravlja je samo jedan segment. Postoji i Hitna služba koja je opet druga institucija, opet u nadležnosti Zagrebačke županije. Postoji i privatna praksa opće medicine koja je opet u istom sustavu, a sve pod kapom Hrvatskog zavoda za zdravstveno osiguranje. Oni su dužni i odgovorni osigurati zdravstvenu zaštitu.

Mi kao Grad indirektno kroz plaće zaposlenika, u vrtiću, kroz Zelinske komunalije uplaćujemo milion kuna za to isto zdravstvo. Ja se pitam zar moramo i mi raditi na poboljšanju njihove efikasnosti?

Sva ova pitanja koja ste Vi naveli, pitanje je odlično, kako povećati razinu usluge u Svetom Ivanu Zelini, ali to je pitanje koje treba uputiti na adresu i na Skupštinu Zagrebačke županije.

Ja ću u ovom trenutku stati malo i u obranu te iste Zagrebačke županije koja je htjela proširiti prostor postojećeg Doma zdravlja preuređujući potkrovlje pa ima problem sa stanarima koji ne dozvoljavaju u ovom trenutku izgradnju požarnih stepenica koje su preduvjet za to isto proširenje i trenutno je to sve na sudu i raspravlja se o tome što će biti i što će sud donijeti odluku. Apsolutno podržavam ovaj dio da i dalje trebamo zahtijevati od Zagrebačke županije kao nekog tko je nadležan, da poveća te usluge. Dapače. Ali opet moram reći da i mi kao grad sufinanciramo kroz neke druge vidove tu istu zdravstvenu zaštitu, kroz uslugu logopeda u dječjem vrtiću, kroz subvencije Udruzi Srce za pomoć osobama sa invaliditetom i da sad dalje ne nabrajamo one manje pomoći. Znači, mi u okviru nekom sufinanciramo zdravstvene usluge, dapače, ako gledamo protek u zadnjih sedam, osam godina, udvostručili smo ih u odnosu na ono što je bilo prije. Ali ponavljam, opet pričamo o nečemu što je u nadležnosti drugih institucija koja to treba riješiti.

**Eva Jendriš Škrljak:**

Nismo se nas dvoje dobro razumjeli. Ja nisam govorila o punktovima koje određuje Zavod za javno zdravstvo, nego sam govorila da smo se mi mogli organizirati da uzimamo uzorke i uzorke nosimo na punktove a ne da svaki pojedinac putuje sam u Dugo Selo, neki su dobivali u Varaždinu i okolnim mjestima.

Drugo, ja sam novoizabrani član Odbora za zdravstvo Zagrebačke županije i potruditi ću se svim snagama da Zelina dobije adekvatno mjesto kako to imaju i Vrbovec i gradovi u okolici, pa da vidimo jel se može ili ne može.

**Hrvoje Košćec:**

Ja ću još jedanput ponoviti; ne mogu ja odrediti punktove niti ja mogu odrediti i donijeti odluku tko i na koji način će prevoziti uzorke. Mislim da je to uopće bespredmetna diskusija.

**3.) Brigitte Berulec: - pozdravlja sve prisutne**

**Moje pitanje ide vezano uz EU projekte; ono čega se sjećamo da smo na ovom Vijeću donijeli odluku vezano za projekat vezan za hokejaški centar; prvo me zanima dokle je taj projekat došao, da li će taj projekat uopće biti realiziran, u kojoj je on fazi ili isto tako od njega i ovaj puta neće biti ništa i na kraju naši hokejaši i sportaši pa i drugi sportaši koji su trebali biti u tom objektu neće imati ništa?**

**I drugo pitanje, evo ja bih mogla raspravljati i hvala gradonačelniku što je ponovno poslao onu svoju lijepu knjižicu da nas informira što se radilo i što se nije radilo, sa slikicama, ja bih mogla puno o tome pričati. Ono što ću pohvaliti, uvijek ću pohvaliti projekte koji su vezani uz EU fondove i bilo koji novci koji se dobe, tako i projekat vezan za dječji vrtić koji je dobio određene novce i mene samo zanima provedba toga projekta, jer uvijek su upitne provedbe tog projekta.**

**Da li sada vrtić kako je navedeno, radi četiri sata duže od svog radnog vremena, do koliko to sati? Znači ako radi do 4 onda bi trebao raditi do 8, ako do pola pet onda do pola devet, neke su priče i ja bih htjela odmah ovdje riješiti te nedoumice nekih građana a znamo da nekad i te priče** **postanu tračevi, a ne bih voljela da to prođu tračevi, nego da to bude transparentno i javno, da vrtić produženo radi. Koliko je kroz taj projekat zaposleno osoba, jer ima se pravo zaposliti osobe kroz taj projekat i naravno da se priređuju razne didaktične vježbe i stvari koje su potrebne za djecu kako bi oni vježbali, ali to mora biti u sklopu vrtića, a ne negdje drugdje van okvira tog vrtića. Pa me zanima provedba tog projekta, da li ona ide svojim tokom, da nam se ne bi dogodilo da moramo vratiti novce? Ali zaista ga pohvaljujem i sve one koji su se potrudili.**

**Hrvoje Košćec:**

Moj odgovor na prvo pitanje; što se tiče projekta hokej klupske kuće, u ovom trenutku nemam konačni odgovor jer još uvijek nije donesena konačna lista projekata koji će biti financirani.

Što se tiče drugog pitanja i projekta vrtića, ja Vas ovim putem sve skupa pozivam na početnu konferenciju projekta koja će se održati sutra točno u 12,00 sati u Gradskoj vijećnici, gdje će biti izloženo puno više informacija. Projekat od sutra i službeno kreće u provedbu kroz tu prvu početnu konferenciju. I naravno bit će sve ono što je zapisano u projektu jer bez toga se ne mogu dobiti sredstva. Da, biti će zaposleno nekoliko osoba i produžiti će se radno vrijeme vrtića.

**4.) Mario Dukarić:- pozdravlja sve prisutne**

**Nova Uredba o uslužnim područjima kojom je Vlada predvidjela pripajanje manjih lokalnih vodoopskrbnih tvrtki tvrtkama većih gradova podignula je veliki interes javnosti. Veliki interes javnosti je i na području našega grada, hoće li se nešto mijenjati, hoćemo li se mi morati spajati s dijelom Grada Zagreba, poskupljuje li voda i što je sa cijenom priključka?**

**Molim odgovor gradonačelnika, kakva je situacija, imaju li građani razloga za zabrinutost te kako napreduju radovi građenja vodovodne mreže na području grada?**

**Hrvoje Košćec:**

Ta Uredba o uslužnim područjima je unijela dosta nereda na prostoru cijele Republike Hrvatske i postoji veliki broj gradova koji se naravno žale, koji se ne slažu s tom odlukom. Ono što smo imali priliku vidjeti na televiziji, zaista neka ta spajanja su vrlo diskutabilna. Mi smo ovdje u jako dobroj poziciji zato što smo prvi u Hrvatskoj krenuli u tom smjeru i praktički dobrovoljno spojili četiri grada i deset općina. Ja se sjećam tog sastanka u Županiji kad je trebalo donijeti odluku o spajanju, nije bilo lako, sastanak je potrajao malo duže, ali na kraju smo se složili da je to svima u interesu i ono što je dobro što u tom našem području nema ni jednog grada odnosno jedinice lokalne samouprave koje je dominantna. Recimo, u slučaju spajanja sa Gradom Zagrebom naš udio u vlasništvu i udio upravljačkih prava bio bi toliko zanemariv da bi Grad Zagreb mogao donositi samostalno sve odluke bez da mi tu nešto urigiramo. A ovdje praktički četiri grada, naši postoci se razlikuju u dva, tri glasa, znači Dugo Selo ima 16, Zelina 15, Vrbovec 14, Ivanić 13 glasova, veće općine 6,7, i manje općine 1 ili 2 glasa. Mi smo u poziciji da provodimo projekte koji su sufinancirani EU sredstvima i barem za sada, nećemo se spajati s nikim drugim, pogotovo ne sa Gradom Zagrebom. Postoji jedna inicijativa grada Čazme koji bi se želio također priključiti našem području, i dolazak Čazme neće značajno utjecati na upravljačka prava.

Što se tiče cijene vode, to isto moram naglasiti, cijena se donosi unutar tvrtke, nema trenutno niti jedan razlog da bi se ona mijenjala kao što je slučaj spajanje sa Gradom Zagrebom jer onda Grad Zagreb može nametnuti svoju cijenu vode i praktički troškove gubitaka vode prebaciti ravnomjerno na sve članove svojeg uslužnog područja.

Što se tiče našeg projekta regionalnog vodoopskrbnog sustava, on ide po planu, završene su dvije godine, odrađene su otprilike 2/3 radova, preostao je još jedan važan cjevovod za povući, magistralac od Donje Zeline prema Zelini, i završiti sa izradom priključaka otprilike oko 1500 ukupno, mislim da je ostalo nešto više od 1000 priključaka i kraj projekta planira se za kraj ove godine, najkasnije do trećeg mjeseca 2023. godine.

Što se tiče priključaka oni su besplatni za sve građane, za sve fizičke osobe, naravno nisu za pravne osobe, pravne osobe plaćaju priključak prema cjeniku.

**5.) Mladen Jurišković: - pozdravlja sve prisutne**

**Prije par dana listam Večernji list ovako uz kavu, iskočio je jedan značajan naslov, a to je da je Zagrebačka županija darovala zemljište za gradnju nove škole u Kominu. Mi se svi sjećamo prethodnog Gradskog vijeća, zapravo znamo da to nije tako, ali zamolio bih gospodina gradonačelnika da malo pojasni ovu situaciju.**

**Hrvoje Košćec:**

Radi se o tome da je Zagrebačka županija izdala izjavu za medije gdje je bilo navedeno da će Zagrebačka županija s Gradom Svetim Ivanom Zelina potpisati ugovor o darovanju, gdje je vrlo neodređeno napisano, nije definirano tko kome daruje pa je neki urednik shvatio da Županija daruje zemlju, a zapravo svi vi znate da je sasvim obrnuto. Znači, mi smo prije više od dvije godine otkupili tu zemlju, Grad je otkupio zemlju, okrupnio, ishodovao lokacijsku dozvolu i tada smo već slali Županiji zahtjev za projektiranje škole u Kominu. Čak smo u proračunu za 2020. imali sufinanciranje te projektne dokumentacije, na prethodnoj sjednici smo donijeli odluku o darovanju, znači da Grad daruje zemljište Zagrebačkoj županiji, Zagrebačka županija će pokrenuti proces izrade glavnog projekta i projektiranje škole u Kominu. Ono što je bitna razlika od tada je da po novim standardima će ići škola za jednosmjensku odnosno cjelodnevnu nastavu što je onda jedna među prvim školama u Hrvatskoj koja se projektira sa takvim standardom.

**6.) Željka Jarec: - pozdravlja sve prisutne**

**Imam dva pitanja; prvo pitanje je, u kojoj fazi je izrada multifunkcionalnog sportskog parka?**

**I drugo pitanje; prošli tjedan nije bilo vode u gradskoj sportskoj dvorani, možete li nam objasniti što se dogodilo?**

**Hrvoje Košćec:**

Projekt višenamjenskog sportskog parka na prostoru bazena ide po planu, evo, igrom slučaja danas je podignut i balon i očekujem da će se ovih dana privesti kraju svi preostali radovi, znači da možda već početkom četvrtog mjeseca će sportski tereni biti na raspolaganju svim našim građanima.

Što se tiče nestanka vode u sportskoj dvorani; radi se o malo kompleksnijem problemu. Naime, kad je građen novi paviljon i sportska dvorana 1987. za potrebe Univerzijade onda su projektanti isprojektirali glavnu vodovodnu cijev kroz cijeli hodnik škole do dvorane. I prošli tjedan došlo je do puknuća cijevi unutar škole i jednostavno bilo je nemoguće ići raskapati cijeli hodnik da bi se utvrdilo gdje je kvar, nego je blindirana cijev i napravljen je bajpas da ne ostane paviljon u školi bez vode, međutim dvorana je ostala bez vode. Naravno, to smo morali hitno riješiti i zato smo krenuli u hitnu izradu novog cjevovoda i napravili smo nešto što je trebalo možda napraviti prije 30 godina, a to je odvojiti u potpunosti priključak dvorane od škole. Ti radovi su završeni i od ponedjeljka navečer dvorana ponovno ima priključak vode i ja bih rekao puno bolje nego što je bilo prije.

**7.) Jasna Novaković – Marković:**

**Moje drugo pitanje bi bilo vezano uz spomenik palim žrtvama koji se sklonio zbog rekonstrukcije i obnove pa me zanima u kojoj je fazi ista ta obnova tog spomenika, tko radi obnovu, gdje se nalazi i kad je planiran povratak? I da li na istom mjestu?**

**Hrvoje Košćec:**

Odgovoriti ću zapravo na prvi dio pitanja; rekonstrukcija odnosno obnova spomenika je trenutno na čekanju. Mi smo ga morali ukloniti zato što se nagnuo i predstavljao opasnost za okolinu. Prema svim pravilima konzervatorske struke spomenik je demontiran, svi kameni dijelovi kojim je obložen spomenik su popisani i spremljeni, jednako tako je spomenik spremljen na sigurno. Zbog potresa koji su se desili i u Zagrebu i u Petrinji konzervatorski odjel u Zagrebu koji je nadležan za Zelinu je zauzet i nikako da se dogovorimo oko termina. Znači, mi imamo sa njima još jedan važan projekt a to je revizija zone zaštite kulturne baštine koji smo započeli prije potresa u Zagrebu, taj proces isto stoji zato što oni imaju previše posla i jednostavno ne stignu nastaviti taj proces.

Onog časa kad oni nađu vremena onda ćemo dogovoriti i za tu reviziju zone zaštite i za točne detalje na koji način i tko može napraviti popravak, odnosno čišćenje spomenika.

Pod ovom točkom više nije bilo pitanja.

Aktualni sat je završen u 19,34 sati.

**Točka 3.**

**A) Izvješće o stanju i kretanju sigurnosnih pokazatelja i rada Policijske postaje Sv. Ivan Zelina**

 **u 2021.g.**

Izvješće su vijećnici dobili u pisanoj formi uz poziv na sjednicu.

Načelnik Policijske postaje gosp. Vjekoslav Stanić dodatno ga je pojasnio.

Otvorena je rasprava.

**Eva Jendriš Škrljak:**

Godina iza nas je takva i očekivano je zapravo da rastu sve vrste nasilja, teških krađa i da takve brojke kakve ste iznijeli imamo. Mene zanima i vjerojatno s obzirom na taj porast vjerojatno i planirate neke dodatne aktivnosti kako bi taj broj doveli na razinu bar prošle godine i koje su te aktivnosti koje planirate, ako ih znate ?

To je jedno pitanje, drugo pitanje je, kako dugo, to su pitali građani pa ja samo prenosim, kako dugo se čeka da u slučaju teških krađa, neriješeni slučaj, velike materijalne štete, ide na prijavu državnom odvjetništvu protiv nepoznatog počinitelja. I da li se to uopće radi? Koliko dugo slučaj vodite aktivan, koliko ga predajete državnom odvjetništvu? Protiv nepoznatog počinitelja.

**Vjekoslav Stanić:**

Mi podnesemo svoja pismena, sva svoja saznanja koja imamo prema državnom odvjetništvu odmah, a mi svoj rad kontinuirano radimo u svakom predmetu. Tako da kad dođe do nekakvog otkrivanja u bilo kojem segmentu mi izvijestimo oštećenu osobu i dalje postupanja opet prosljeđujemo državnom odvjetništvu ili nadležnom sudu koji podigne prijavu ili kaznenu prijavu ili prekršaj nebitno je sad o kojem segmentu se radi.

**Eva Jendriš Škrljak:**

Teoretski slučaj može biti aktivan i 20 godina?

**Vjekoslav Stanić:**

Ne može, nastupa zastara.

A što se tiče drugih ovih djela što ste me pitali, vezano za postupanja ajmo reći, ne znam, kaznena djela, tj. smrtne slučajeve u cestovnom prometu, to su izdvojeni slučajevi, to isto ne možemo utjecati na to. Svaka nesreća je za sebe, ajmo reći, nosi svoju priču i ne možemo utjecati na to da stojimo na svakom metru što se tiče da mjerimo brzinu. Naš policijski dio koji radimo je sasvim zadovoljavajući barem s moje strane gledanja. Broj počinjenih prekršaja govori da dečki rade, tj. policija radi, ne samo dečki ima i policajki. Tako da oni rade na terenu i da ima dovoljno i prekršaja i svega, međutim svaka nezgoda i svaki događaj ima svoju priču. Priča može biti od umora, brzine, nekontroliranog alkohola, ajmo reći četiri ubojice u prometu koji su nam aktualni i po kojima oni imaju svakodnevno rezultate. To nije samo brzina, to je korištenje mobitela, nekorištenje sigurnosnog pojasa i alkohol i brzina. Tako da po tim segmentima, od ovih prekršaja ima najveći broj prekršaja u ovom dijelu. Radi se po tome kontinuirano i zadovoljan sam s tim rezultatima.

**Eva Jendriš Škrljak:**

Postoje punktovi kao što je Blaževdol, gdje su stvarno teške nesreće sa velikim materijalnim štetama i smrtnim slučajevima, iz godine u godinu se ponavljaju. Da li se može konkretno tamo nešto napraviti?

**Vjekoslav Stanić:**

Trenutno nam po tim zakonskim uvjetima, za to mjesto o kojem govorite, fali jedna prometna nesreća koja bi imala neku težu posljedicu da bi to mjesto stavili kao jednu crnu točku na području Svetog Ivana Zeline i da bi onda mi mogli nešto incirati i tražiti. A do tad je, ajmo reći, na nekim dijelovima preko Županijskih cesta, preko Hrvatskih cesta, Grada, mogućnost još nešto možda poduzeti da se postavi nekakav semafor na brzinu, da se postavi nekakav, kao u Žerjavincu što ima ona kamera za brzinu, što bi doprinijelo samom smanjenju brzine kretanja po tom dijelu. Također i tu vršimo nadzore brzine osim po onim selima gdje nemamo mogućnost čak ni zaustavljati jer nemamo gdje zaustaviti, isto vršimo nadzor brzine tako da snimimo vozača pa tražimo podatke. Jer kad nas se vidi po nekim selima onda se to ipak malo sanira. Činimo sve što možemo ispred MUP-a u tom segmentu da to bude sigurnosni dio zadovoljen za cijeli grad.

**Brigitte Berulec:**

Ja se zahvaljujem na ovom izviješću koje ste nam danas podnijeli, nadovezati ću se na kolegicu, Vi ste ovdje iznijeli određene podatke i prema tim podacima vidimo da 2021. određeni broj, postotak i broj kaznenih djela u različitim segmentima u povećanju. Ono što mene zanima je, zanima me obiteljsko nasilje, povećanje broja obiteljskog nasilja. Zanima me u tom dijelu da li se ta obiteljsko nasilje ponavlja jedno te isto ili je ono u povećanju broja nasilnika po broju obitelji na području Svetog Ivana Zeline? Počinje se sa lakšim ozljedama, onda se ide prema težim i na kraju dolazimo do ubojstava i razno raznih teških kaznenih djela i teških oblika obiteljskog nasilja koje je danas i po statistikama u Republici Hrvatskoj u povećanju, definitivno. Da li Vi smatrate da na to utječe definitivno ova situacija i covid-19 i dvije godine neizlazaka, needukacija, rada od kuće i sve ono na što obitelj kao takva nije naviknuta u određenim segmentima pa dolazi do povećanja?

Isto tako, maloljetnička delikvencija gdje je potrebna edukacija, ali ne samo edukacija maloljetnika nego i edukacija roditelja koja se treba provoditi u obližnjim ustanovama ali i dalje, jer smo svjedoci da osnovne škole koje imaju natpis nulte tolerancije na nasilje ipak dolazi do maloljetničkog nasilja među učenicima i to je definitivno u povećanju.

Koja je Vaša slika svega toga, da li će se uspjeti to u narednom vremenu spustiti, ali ja, više se baziram na obiteljsko nasilje gdje mogu posljedice biti puno veće.

I ono što je povećanje kibernetičkog napada, to smo svjedoci svakog dana sve više i više, hakiranja raznih, da li vi kao Policijska postaja Sveti Ivan Zelina šaljete to prema Zagrebu, jel tako, tako da se određene stvari rješavaju?

**Vjekoslav Stanić:**

Mi rješavamo na svojoj distanci što možemo riješiti, jer i mi imamo ljude koji su za to obučeni, gdje nisu dovoljno stručni tu se uključuju ljudi iz Heinzelove.

**Brigitte Berulec:**

I ono što uvijek mogu reći da Vi radite jedan odgovoran i zaista nezahvalan posao i Vaše kolege na cesti, ali ono što je zaista neprihvatljivo da imate dva auta sa dvije ophodnje i jednu pješačku ophodnju povremeno i jednog kontakt policajca. Da li, ja znam po određenim podacima prema Policijskoj upravi zagrebačkoj da je bilo pomanjkanje broja zaposlenika policajaca na terenu jer je pitanje smanjenje stopa kriminala i jedna nesreća na istom mjestu ili različita mjesta, da li se može pokriti? Takvo je pitanje bilo. Ako se ne dogodi nešto u Zadrkovcu na drugom kraju grada i ista ili neka drugačija koja hitno zahtijeva policijski nadzor ili pomoć na drugom kraju grada Svetog Ivana Zeline, da li ste ju u mogućnosti istovremeno adekvatno riješiti zbog pomanjkanja ljudstva ako ga ima? Mislim da i Vi imate problema, po mome skromnom sudu, ja ću reći, ali ja bih voljela odgovor na to, i da djelujete, da ako treba zaposlenih, znam da je to procedura i prema Ministarstvu i prema svemu, svo zapošljavanje ljudi, kako bi sigurnost se povećala jer po ovim pokazateljima vidimo da je stopa kriminala povećana, isto tako i teških krađa koji su neriješeni i onda imamo protiv nepoznatog počinitelja, a ta kaznena djela se ponavljaju i onda se vraćaju, ne osude se i kao takva ulaze u statistiku.

**Darko Bistrički:**

Molim sve vijećnike da svoja izlaganja ograniče na 5 minuta da to sve ne potraje predugo.

**Vjekoslav Stanić:**

Pomanjkanja ljudi nije da nemamo, imamo dovoljan broj ljudi s kojima funkcioniramo, tražimo konstantno popunjavanje smanjenja broja ljudi i popunjavamo se. Što se tiče obiteljskog nasilja, to su djela koja su isto također izdvojena, ne možemo reći da se događaju stalno u istim obiteljima, nije, ali da ima i toga, ima, sve kad se dogodi drugi put, treći put, i tako dalje su veće sankcije, veća traženja i ljudi dobivaju i zatvore, onda se to opet smiri i tako dalje, dođu do svijesti.

Što se tiče ovih djela za koja ste me pitali, učenje roditelja, učenje djece, mi kroz školsku godinu provodimo više akcija gdje učimo i roditelje, učimo i djecu, od nasilja, od droge, od svih tih nedaća prvašića u cestovnom prometu itd. Znači, s početkom godine već imamo kroz školu, kroz prevenciju veliki dio gdje obučavamo i roditelje, šeste razrede i roditelje sedmih i osmih razreda, mi im dajemo smjernice kako prepoznati nekakve stvari koje mogu odvesti djecu na krivi put i mislim da se dobro pokazuju jer da nam na tim dijelovima roditelji nisu obvezni biti sto posto na tom pa se svi ne odazovu, ali dobar dio njih se ne odazivaju jer imaju više učenika u školi, pa su to već slušali dva, tri puta pa ne dođu.

Ali mislim da je sve u svemu stanje sigurnosti na području Zeline zadovoljavajuće i mislim da smo najmirniji grad na području Policijske uprave zagrebačke.

**Hrvoje Košćec:**

Ja bih se samo htio nadovezati; prije nekoliko godina bio je u provedbi jedan pilot projekt Ministarstva unutarnjih poslova gdje se pričalo o tzv. racionalizaciji i preustroju policijskih postaja gdje je bio plan smanjivanja broja osoblja u policijskim postajama i tada sam ja osobno sa načelnikom i dijelom sindikata zaposlenih u policiji komunicirao prema van i unutar sustava da je to apsolutno neprihvatljivo ne samo za naš grad nego i za sve ostale gradove i kako je već postojeći broj zaposlenika u Policijskoj postaji premalen tako da se i na kraju vjerojatno i na nivou cijele države zbog reakcije odustalo od cijelog projekta. Zahvaljujući tome, taj broj je barem da pokriva minimum.

I drugo, statistika porasta iz 2020. na 2021. treba isto uzeti sa malom rezervom. 2020. godina je bila godina korone, kad smo svi bili zaključani u svojim kućama i mislim da nije bilo nijedne provale u vrijeme dok smo bili doma. Tako da to treba gledati u malo širem kontekstu, općenito stanje sigurnosti je dobro i sve ove brojke su u apsolutnim iznosima vrlo male. Mi imamo godinu gdi nemamo niti jednog poginulog na cestama, onda iduće imamo četiri, pa imamo povećanje od četiristo posto, ali kažem sveukupno gledano podržavam rad Policijske postaje i mislim da je za sad stanje više nego zadovoljavajuće.

**Darko Bistrički:**

Zahvaljujem se načelniku Vjekoslavu Staniću na iscrpnom izvještaju.

**B) Izvješće Vatrogasne zajednice Grada Sv. Ivana Zeline za 2021. g.**

Izvješće Vatrogasne zajednice vijećnici su dobili uz poziv za sjednicu.

Pročitao ga je zamjenik zapovjednika Kristijan Koščec.

Pod ovom točkom nije bilo rasprave.

O izvješćima Policijske postaje i Vatrogasne zajednice se ne glasa, predsjednik Gradskog vijeća zahvalio je izvjestiteljima nakon čega su Vjekoslav Stanić i Kristijan Koščec napustili sjednicu.

**Točka 4.**

**Donošenje Odluke o davanju suglasnosti za dugoročno zaduživanje**

Obrazloženje prijedloga podnijela je Ivana Koščec Jardas.

Otvorena je rasprava.

**Brigitte Berulec:**

Evo pred nama je dokumenat koji bi trebali usvojiti a da se Grad zadužuje za maltene skoro 10 miliona, 9.600.000 kuna za određene projekte, izgradnju nogostupa, izgradnju Paukovec nogostupa i infrastrukture, pristupne ceste za Zelinski multifunkcionalni centar. Ako smo već radili projekte, a čuli smo da su ti projekti bili uvršteni u izborne procese da bi se dobili izbori, da postoje novci, da možemo izgraditi sa svojim vlastitim sredstvima iz proračuna Grada Svetog Ivana Zeline, na kraju sada moramo vaditi kreditom, tražiti kredit da bi se određeni projekti realizirali. Mene zanima koliko je financijska konstrukcija tih projekata, koliko oni koštaju, koliko je to okvirni troškovnik, da bi mi mogli znati da li je to uopće dovoljno novaca za ove projekte koji su pred nama i na koji način će se oni isfinancirati do kraja ako sada vadimo ovaj kredit. Ako nisu dostatna financijska sredstva pošto nemamo financijske konstrukcije zašto onda ne bi povećali taj kredit pa izgradili i napravili do kraja priču i do kraja nogostup i sve? Koliko ja imam saznanja da smo trebali to raditi iz proračunskih sredstava. Ali ja još imam jedno pitanje, zašto se nismo prijavili na određene projekte da bi dobili novce iz EU fondova kao što su mnogi gradovi i općine to dobili pa se ne bi morali ponovno zaduživati.

Mene zanima da li je Grad u minusu, znam da je Grad bio u minusu ili je Grad u plusu? Pa, ako je Grad u minusu i da se opet zadužujemo, a imamo određena izdavanja i moramo pokriti u ovim kriznim vremenima mnogo stvari koje ne znamo kako će završiti i građani kako će, morati pomoći i poljoprivredi i gospodarstvu i školama i vrtićima i subvencionirati određene stvari, da se prijevoz poskupljuje, na koji način ćemo reagirati i koliko sve to košta na kraju cijele priče? Gdje je ponuda, tko je izvođač, kako će se odraditi, mislim mi ćemo dignuti kredit, zadužiti Grad i onda ćemo tražiti izvođače, onda ćemo tražiti financijsku konstrukciju, onda ćemo, što ćemo onda imati? Sad ćemo donijeti odluku o suglasnosti, ne mogu je prihvatiti da zadužimo Grad za 9 miliona kuna a imamo mogućnosti da se određene stvari i ovi projekti financiraju, jel otvoren natječaj ili javni poziv nisam točno gledala, gdje se može dobiti povratno sredstva i gdi se može aplicirati da bi se projektna dokumentacija platila i gdje grad na određenim projektima samo ulaže deset posto svojih sredstava. Tako da kredit dizati u ova vremena mislim da nije dobro i da to ne vodi ničemu i mislim da bi to trebalo pričekati.

**Eva Jendriš Škrljak:**

Svi znamo da živimo u vremenu kad gotovo cijeli svijet ulazi u najveću gospodarsku krizu od drugog svjetskog rata ili se pravimo da ne znamo. Nestabilna financijska situacija i inflacija koja ne pogađa samo Hrvatsku, nego cijelu Europu, rat u Ukrajini, pandemija koja još uvijek traje, gura nas u recesiju. Sad sigurno nije vrijeme za dugoročno zaduživanje, izuzev za projekte koji će pomoći u stvaranju novih radnih mjesta i na taj način puniti gradski proračun. Predvidjeli ste zaduženje od 10 miliona kuna dok istovremeno Općina Rugvica dobiva iz Ministarstva regionalnog razvoja i fondova Europe 9,3 mil kuna za izgradnju nogostupa. Nama susjedna općina Rakovec svoj nogostup je izgradila zahvaljujući sredstvima Zagrebačke županije. Zar mi stvarno nismo u stanju izgraditi nogostup prijavom na natječaje? Zašto ne surađujemo više sa županijom, i koristimo više sredstva Zagrebačke županije? Vidjela sam da je oko 600.000 predviđeno. Imamo jedinstvenu priliku suradnje obzirom da je naš predsjednik Gradskog vijeća gospodin Bistrički ujedno i zaposlenik Županije te bi nam zasigurno mogao pomoći savjetima kome, kako i na koji način da se obratimo. Bespotrebno zaduživanje i rasprodaja nisu osnovna poluga uspješnog razvoja grada. Pozivam sve vijećnike bez obzira na političku pripadnost i uvjerenje da prije nego dignu ruku dobro razmisle što ostavljamo u naslijeđe slijedećih deset godina. Ugledajmo se na druge sredine, način na koji se razvijaju, kako dolaze do novaca, naravno uz jasnu viziju i ideju kud i kojim tempom idemo. Naglasila bih da sam svjesna i suglasna da komunalnu strukturu moramo razvijati, ali u skladu s financijama Grada makar to bilo etapno držeći se prioriteta, u ovom konkretnom slučaju, nogostup i kolnik te potporni zid, te se u daljnjem radu potruditi doći do financijskih sredstava drugim putem a ne kreditom. Hvala.

**Darko Bistrički:**

Samo jedna ispravka, ja nisam zaposlenik Županije nego Županijske uprave za ceste i neke stvari mogu znati, neke ne mogu.

**Eva Jendriš Škrljak:**

Ali bi nam pomogli svejedno.

**Darko Bistrički:**

Svakako.

**Mario Dukarić:**

Prije svega bih volio istaknuti da mi već nekoliko godina na različitim sjednicama razgovaramo o nogostupu iz kategorije sigurnosti. I tu smo se svi mogli složiti i vjerujem da ćemo se složiti i večeras, da je to pitanje na koje nitko ne bi trebao imati nikakvu zadršku, svi koji prolaze cestom, stanovnici i djeca naši sugrađani znaju koliko je opasno prolaziti cestom koja je u ovakvom stanju. Godinama smo radili vrlo predano i vrlo mukotrpno da dođemo u poziciju da možemo raspisati natječaj i da možemo krenuti u gradnju. Jedna faza je već započela od strane sjevernog dijela, a kao što smo i dosad pričali za južni dio nam trebaju sredstva i ovo je jedan od načina na koji se ta sredstva mogu osigurati da ta gradnja počne što prije.

Kredit; ajmo se spustiti na neku razinu gdje možemo to objasniti građanima; dakle većina nas smo ili kuću ili bilo nešto što je vezano uz nekretninu ili pokretninu rješavali sa kreditom. Tako da kredit nije neki bauk. Kredit je jednostavno način na koji se stvari danas u najvećoj mjeri mogu rješavati. U ovom konkretnom slučaju, u materijalima koje smo dobili vidjeli smo da ta kamata iznosi 0,7 %. Dakle u smislu nekakvog zaduživanja i cijene novca na tržištu, ovo vrijeme je dobro u smislu nekakvog financijskog zaduživanja. Ja bih molio, budući da se tu u dosadašnjim raspravama potegnulo isto tako pitanje samog procesa dizanja kredita pa raspisivanja natječaja, pa bih molio da nam gradonačelnik objasni tu proceduru jer nisam siguran da li ju svi dobro razumijemo. I mislim da se zapravo u svemu tome dosta krije i odgovor zašto onda ova odluka o zaduživanju u nekakvom prioritetu donošenja odluka mora biti danas na sjednici Gradskoga vijeća. Kao što je to i objašnjeno u uvodu, nakon naše odluke, koja, ne znam hoće li biti prihvaćena ili ne, ona ide dalje na potvrdu i na razmatranje Vladi. A ono što me isto tako zanima od gradonačelnika da nam objasni koji je općenito postotak zaduživanja koji Grad Sveti Ivan Zelina može, za koji iznos, za koji postotak se Grad Sveti Ivan Zelina može zadužiti jer znam da postoji jasno pravilo da zaduženje može biti u određenom postotku u odnosu na proračun i gdje smo mi trenutno sa postojećim kreditnim zaduženjem. Dakle, imamo li kredita i kada oni ističu? Hvala.

**Darko Bistrički:**

Ako nema više zainteresiranih ja bih molio gradonačelnika da pojasni prvo kredit i da odgovori na pitanja koja su postavljena.

**Hrvoje Košćec:**

Ja bih se vratio na početak i molio bih cijenjene vijećnike da pokušaju izbjeći pretpostavljanje. Jer pretpostavka i mišljenje da sam ja negdje rekao i napisao da će Grad financirati nogostup vlastitim sredstvima jednostavno ne stoji. Da, Grad će raditi projekte i raditi će maksimalno vlastitim sredstvima međutim kapitalni projekti koji su u većim iznosima, svima vama je jasno da se to ne može napraviti isključivo prihodima gradskog proračuna u toku tekuće godine.

Druga stvar; koliko će to koštati? Znači, u proračunu za 2021. godinu u materijalima ste dobili Plan gradnje sa svim projektima i sa cijenama. Te cijene nije netko izbacio iz rukava, te cijene su rezultat projektne dokumentacije i troškovnika koji su radili ovlašteni arhitekti i projektanti i mi smo te cijene uvrstili u Proračun. To nije nagađanje niti kristalna kugla nego prema procjenama projektanata. I ako pitate koji iznos, upravo ovaj za koji planiramo zaduženje, 9,6 miliona kuna za četiri kapitalna projekta. Da li će konačna cijena biti veća ili manja ovisi o trenutnom stanju na tržištu, cijenama radova, materijalu itd., mi možemo sad nagađati da će tom možda biti više itd. ali moramo se držati službene procjene ovlaštenih ljudi koji se time bave. Nadalje, sufinanciranje; stalno se poteže neka priča „halo, nazoveš EU i EU iskrca silne milione“. Možemo se vratiti na to da je; prvo EU i europska komisija kasnila sa donošenjem odluke o sedmogodišnjem planu financiranja, pa nakon toga kad je to došlo na naša ministarstva, pa ministarstva kasne sa svojim odlukama, da spomenem samo projekat škola gdje je najava bila da će u zadnjem kvartalu 2021. biti natječaj za škole, evo danas je treći mjesec 2022. još uvijek nema natječaja za škole. Znači, postavite si prvo pitanje tko radi natječaje na koji bi se mi onda mogli javiti. Nadalje, Županija isto tako nije vreća bez dna i Županija ima vrlo limitirana sredstva koja dodjeljuje gradovima i općinama i upravo u tom kontekstu Županija više podržava manje općine koje inače imaju manja financijska sredstva i jasno da Županija više treba davati novaca za općine nego za gradove. Živjeti u iluziji da će nam Županija dati 20 ili 30 miliona za izgradnju nogostupa, mislim da uz najbolju volju Darko Bistrički kao zaposlenik Županijske uprave za ceste, nitko od Vas ne može lobirati jer Županija tih novaca nema. Županija muku muči sa svojim Županijskim cestama jer im je sa nekoliko promjena zakona smanjen iznos kojim mogu financirati održavanje vlastitih cesta. Pogotovo što Županija ne financira nogostupe.

Nadalje, rekli ste da ne možete prihvatiti kredit dok se ne zna natječaj, tko će biti izvođač itd. Ja bih bio krajnje neozbiljan da raspišem natječaje, da izaberem izvođača a da nemam osigurana financijska sredstva. Znači, postoji procedura, donesemo proračun, donesemo odluku o kreditnom zaduženju, onda tu odluku pošaljemo na Ministarstvo financija, na odobrenje Vlade, onda potpišemo ugovor sa bankom o kreditu i onda raspišemo natječaj. Obzirom da su svi projekti vrjedniji od 500.000 kuna, za svaki će se provesti otvoreni postupak javne nabave koji je propisan zakonom. Na taj natječaj može se javiti bilo koji pravni subjekt i obrt s područja ne samo Republike Hrvatske koji zadovoljava uvjete za izgradnju na području Republike Hrvatske.

Kredit u ova vremena ?! Ako je vrijeme za kredit, vrijeme za kredit je u trenutku kad je kamatna stopa rekordno niska. Ja ću Vas podsjetiti da još dan danas otplaćujemo kredit od 22 miliona kuna koji je podigla jedna prethodna vlast za, dio za plinsku mrežu, dio za mrtvačnicu u Zelini, dio za nekakve stare dugove i najam prostora Zelinskih komunalija itd. I da je samo u mojem mandatu plaćeno 9 miliona glavnice, 2,4 miliona kamate, ukupno 11.649.000,00 kuna i taj kredit ističe ove godine u devetom mjesecu. Kamata je bila 9,5 % koja je kasnije smanjivana da bi sad bila na 2 %. Ako je vrijeme za dizanje kredita to je sad. Ono što je kolega Dukarić rekao, rješavamo određene sigurnosne probleme. Na jednoj od prethodnih sjednica, u prethodnom sazivu, je upravo naglašen problem rješavanja Gundulićeve ulice i prometa ispred osnovne škole, gdje smo se svi zajedno složili da je to također jedan od prioriteta. Zašto ne radimo sve ostalo? Upravo zato što čekamo da se raspišu natječaji i da one najskuplje dionice prijavimo na te iste natječaje. Samo procjena vrijednosti Goričica – Donja Zelina 25 miliona kuna, od Donje Zeline do Zeline 25, kad zbrojimo sve preko 60 miliona kuna je procijenjena vrijednost. Ovo je jedno malo ulaganje za rješavanje nekoliko problema, a za one najveće ćemo se javiti na natječaje.

Svaki grad se može zadužiti do 20 % svoga izvornoga proračuna, odnosno da rata i anuitet ne prelazi 20 % izvornoga proračuna. Ako bi se zaduživali na 20 godina Grad se može zadužiti za 100 miliona kuna. To znači ovih 9,6 miliona je zapravo jedan vrlo mali kredit s kojim rješavamo nekoliko kritičnih točaka. Naravno da možemo pričati još o desecima drugih važnijih projekata, ali pristupna cesta za Zelinski multifunkcionalni centar je ključna jer se radi o povezivanju sa centrom gdje imamo EU sufinanciranje sa 100 %-tnim iznosom, gdje je ta cesta ključna da se može Centar završiti. Rješavanje problema ispred osnovne škole, mislim da je opće bespredmetno o tome govoriti. Znači, ja mogu shvatiti da se vi iz nekih svojih razloga ne slažete s ovim, ali ako je ikada trenutak zaduživanja to je sada, kamatna stopa je povoljna i rješavamo neke od ključnih problema.

 Nadam se da sam dovoljno obrazložio razloge.

**Eva Jendriš Škrljak:**

Poštovani gradonačelniče, nije točno da Županija ne financira gradove. Trenutačno financira Naftalan u Ivanić Gradu, i financira Veliku Goricu koja je puno veći grad i razvijeniji nego što je grad Sveti Ivan Zelina. Točno je da su kamatne stope sada najniže, ali nije istina i niste uračunali da je inflacija najviša u zadnjih par godina. I ne dijele se Europski fondovi tako da dođeš i pitaš daj mi novaca, nego se pripreme projekti, kad se raspiše natječaj onda se ti gotovi projekti predaju kao što rade i drugi gradovi koje sam prethodno navela.

A što se tiče nogostupa prema školi, da, mislim da je to toliko kratak nogostup da imamo vlastitih sredstava, i potpornog zida, tu se u potpunosti slažem s Vama. A koliko se sjećam proračuna za ovu godinu, radilo se o 24 miliona kuna od kojih je 5 miliona trebalo doći iz sredstava EU, 600.000 Županija, nešto porez, prirez i 10 miliona ste planirali kredit.

**Hrvoje Košćec:**

Neću komentirati, to je nagađanje. Što se tiče Naftalana, Zagrebačka županija je ako ne vlasnik onda suvlasnik Naftalana, znači ulaže u svoju imovinu. To je prva stvar. Drugo, Županija ne ulaže u nogostupe gradova i općina, osim uz nužne izuzetke u koje ne bih ulazio. Ja ne mogu utjecati da li je netko imao neki posebni razlog zašto je investirao u nešto, ali nogostupi su odgovornost jedinica lokalne samouprave koje ih onda financiraju. Niti ih državne ceste žele raditi osim kad rade nove prometnice, jer onda ih moraju raditi.

**Eva Jendriš Škrljak:**

Dobro, mogu ja Vas nešto pitati; zašto se Vi toliko opirete sredstvima EU?

**Hrvoje Košćec:**

Oprostite, nisam se sjetio odgovoriti na zadnji dio pitanja; HDZ je za vrijeme svojega vođenja Grada imao 36.000 kuna EU Fondova.

Mi trenutno imamo RVS, 65 miliona kuna, 70 % EU Fondova,i 20 % država.

Imamo Zelinski multifunkcionalni centar, 100 % financiranje EU Fondova, 10,8 miliona.

Imamo rekonstrukciju konstruktivnu zgrade Muzeja, EU Fondovi, 12,7 miliona, 100 % sufinanciranje.

O čemu pričamo? Pričamo o 100 miliona kuna EU Fondova.

**Eva Jendriš Škrljak:**

U tri mandata.

**Hrvoje Košćec:**

Vi sada pričate o tome da se mi opiremo. Ne. Višenamjenski sportski park, kroz EU Fondove, kroz Ministarstvo znanosti, obrazovanja i sporta 600.000 kuna za izgradnju sportske infrastrukture.

Projektna dokumentacija za nogostupe je pripremljena za prijavu na EU Fondove. Znači, to što Vi pričate, mi radimo. Znači, 100 miliona kuna EU bespovratnih sredstava. I naravno da ćemo i dalje. Imamo spremnu projektnu dokumentaciju za glazbenu školu i čekamo natječaj iz EU Fondova, 30 miliona kuna. Mi smo spremni. Mi imamo zaposlenike koje smo educirali ovih godina da možemo sami pripremati sve važnije projekte. Za one projekte koji su specifični, uzmemo konzultante. Ali da, radimo na EU projektima i sve što možemo prijavljujemo. Spomenuli ste hokej centar, i njega smo prijavili na mjeru 7.4.1., šumska infrastruktura koja je išla na Ministarstvo poljoprivrede, sve što možemo prijavljujemo. Na žalost neke projekte ne možemo dobiti, iz raznih razloga. Za neke smo prerazvijeni pa dobijemo premalo bodova. Neka siromašna općina koja ima 50 % razvijenosti u startu ima 20 bodova više. Ja ne mogu biti nerazvijen na 50 %, jer smo iznadprosječno razvijeni. Ali netko propisuje pravila, mi se prilagođavamo. Možete postaviti pitanje i prema Ministarstvima. Priča se da gradovi nemaju projekata. Na mjeru 7.4.1. prijavljuje se stotinu gradova. Ispada da će sufinanciranje dobiti 20 % njih. Pa neka poveća alokaciju pa će svi dobiti. Ne zato što su projekti loši, nego je takav sustav bodovanja. Da ne pričam o najbržem prstu, eto.

EU Fondovi su nam uvijek u fokusu i želimo što više financirati i sve ostale nogostupe koji su skupi, ne zato što je sam nogostup skup, nego oborinska odvodnja i sve ono što se mora pospremiti ispod tog nogostupa, to košta. Sami rubnjak i asfalt na kraju nogostupa je zanemariva cijena u odnosu na sve ono što prethodi tome.

**Eva Jendriš Škrljak:**

Dobro, kao prvo, mi znamo kad je Hrvatska ušla u Europsku uniju i znamo kad su se ozbiljnije počeli koristiti novci sredstava EU. Znamo da su bili pretpristupni fondovi, ali u puno manjoj količini.

Drugo, ne možete mi implicirati HDZ koji je bio na vlasti kad ja u tom HDZ-u nisam tada bila. Isto tako bi mogli razgovarati čiji je djed bio u partizanima, čiji u domobranima, a čiji je bio poslije u Partiji. To uopće nema nikakve veze. Prema tome, ja jesam sad član HDZ-a i nemam s time nikakvog problema ako Vi imate i dalje ću se boriti da Zelina napreduje. A moja uvjerenja promijeniti neću niti neću mijenjati stranke.

**Brigitte Berulec:**

Naravno da je nogostup pitanje sigurnosti, ali ja o toj sigurnosti i nogostupu slušam godinama i nikako da se riješi. Mene zanima kako će se vraćati taj kredit, piše u papirima da je rok korištenja jedna godina. Meni je drago evo nakon toliko vremena da se naš grad i gradonačelnik probudio jer ćemo izvući toliko novac iz europskih fondova i da nećemo trebati sredstva ni iz Županije ni iz Ministarstva ni iz regionalnog razvoja nego ćemo sve izvući iz europskih fondova. Ja vjerujem u to i ja ću Vas pohvaliti ako će to tako biti , mada nisam baš sigurna jer do sada nisam baš vidjela da smo mi na taj način nešto u gradu napravili, sve ovo što ste naveli, ok, radi se, gradi se, ali još ništa nije završeno, ništa nije odrađeno kako treba, gore Vatrogasni centar, nadogradnja, još uvijek traje, što je s njim, davno je trebao biti gotov. Ono što znam da ste vi kao partner, Grad, a Crveni križ je nositelj projekta, Udruga srce je nositelj projekta, Grad je partner. Ja se veselim tom nogostupu jer mislim da i Paukovcu, i Donja Zelina sve je pitanje sigurnosti te djece već godinama, ali vidim da ste se Vi sada onako žustro probudili i da ćemo mi imati u godinu dana sve ove projekte koje ste naveli i nogostup i pristupnu cestu za zelinski multifunkcionalni centar koji je vjerojatno trebao biti unesen u projekat pa da dobijemo i za tu pristupnu cestu i potporni zid te novce koje smo dobili za taj projekat. Ali očigledno dogodio se propust, ja nisam vidjela taj projekat ali evo ja se veselim da se konačno Grad probudio i gradonačelnik i da ćemo imati nogostupe i sve projekte Europske unije i silne novce i da Zelina neće trebati od nikoga drugoga tražiti novce. Hvala.

**Hrvoje Košćec:**

Ne znam zašto donosite zaključke o nečem što ja nisam rekao. Ja nisam rekao da nećemo trebati druge novce, ja nisam rekao da se ne javljamo na natječaje Županije, Ministarstava. Možemo pogledati zapisnik, ja to sigurno nisam rekao, jer mi koristimo sve raspoložive resurse, javljamo se na sve natječaje Zagrebačke županije, svih Ministarstava, i koristimo to. Dapače. Nadalje, projekt Udruge srce nisam spomenuo; i Udruga srce je sama pokrenula svoj projekt. Ali projekt Zelinskog multifunkcijskog centra su pripremili ljudi u Gradu u suradnji sa Crvenim križem, ali Grad Sveti Ivan Zelina nije bio prihvatljivi prijavitelj jer nije udruga. Jedinica lokalne samouprave je, i u dogovoru sa Crvenim križem smo prebacili projekt, preradili ga da bude prikladniji za Gradsko društvo Crvenog križa, zato je Crveni križ nositelj tog projekta, a zgrada se radi na zemljištu Grada Sv. Ivana Zeline. Navodimo one projekte gdje smo aktivno učestvovali u njihovoj realizaciji.

Zašto cesta nije u projektu? Pa zato što je limit natječaja bio 15 miliona kuna. Prema tome, dajte shvatite. Ja bih prijavio sve za 100 miliona, ali postoje neki limiti natječaja. Ili se prilagodite ili ne dobijete novce. I nisam se ja danas probudio. Na svim tim projektima radi se već godinama. Znači da bi jedan jedini projekat došao do faze realizacije potrebno je 4-5 godina i to jako dobro znate. Da sad ne spominjem neke druge projekte koji se kisele na razno raznim drugim institucijama i razinama po 7,8 godina pa nije još riješeno. Naši projekti kao i svi drugi imaju svoj tijek, od ideje, projektiranja, ishođenja dozvola, prijava na natječaje, potpisivanja ugovora, raspisivanja natječaja o izvođenju, izvođenja, uporabne dozvole. Da ste najbolji na svijetu ne možete proći ispod par godina. Prema tome, dajemo svo svoje znanje, imamo rezultate, idemo dalje. Da li je idealno? Naravno da nikad nije idealno i da može biti bolje. Ali idemo prema naprijed.

Zatvorena je rasprava, prijedlog je dat na glasovanje.

„Za“ prijedlog Odluke glasali su:

Bistrički Darko, Dukarić Mario, Fučkan Zoran, Jarec Bukal Željka, Jurišković Mladen, Kober Renata, Kralj Marija, Ratkajec Berislan, Trcak Anica

„Protiv“ su glasali:

Berulec Brigitte, Cvrlja Damir, Gjurašin Miroslav, Jendriš Škrljak Eva, Novaković-Marković Jasna

Uz 9 glasova „za“ i 5 „protiv“ Gradsko vijeće Grada Svetog Ivana Zeline donijelo je

**O D L U K U**

**o davanju suglasnosti za dugoročno zaduživanje**

**Članak 1.**

**Daje su suglasnost za dugoročno zaduživanje Grada Svetog Ivana Zeline putem dugoročnog kredita u kunama u iznosu od 9.600.000,00 kn za financiranje kapitalnih projekata s pripadajućim PDV-om:**

**-Pristupna cesta za Zelinski multifunkcionalni centar s komunalnom infrastrukturom i potpornim zidom;**

 **-Izgradnja nogostupa uz D3 jug;**

 **-Izgradnja nogostupa uz ŽC 3039 Paukovec;**

**-Ulica Ivana Gundulića, uređenje kolnika i nogostupa.**

**Članak 2.**

**Grad Sveti Ivan Zelina kreditno će se zadužiti za realizaciju investicije iz članka 1. ove Odluke kod Zagrebačka banka d.d., Trg bana Josipa Jelačića 10, 10000 Zagreb, OIB: 92963223473 pod sljedećim uvjetima:**

|  |  |
| --- | --- |
| **VRSTA KREDITA** | **Dugoročni kredit u kunama** |
| **IZNOS KREDITA:** | **9.600.000,00 HRK** |
| **KAMATNA STOPA:** | **Fiksna** |
| **OBRAČUN I NAPLATA KAMATE** | **vrši se mjesečno uz primjenu proporcionalne metode** |
|  **NAČIN I ROK KORIŠTENJA KREDITA** | **Rok korištenja je 1(jedna) godina. Procijenjeno razdoblje početka korištenja kredita je od 30.06.2022. s mogućnošću promjene početka razdoblja korištenja ovisno o dobivanju suglasnosti Vlade i obračunu situacija izvođača za kapitalne projekte za koje se Grad zadužuje.****Isplata kreditnih sredstava vrši se na račun korisnika kredita uz prethodno dostavljenu dokumentaciju prihvatljivu za kreditora kojom se pravda namjensko korištenje kredita. Korisnik kredita je u obvezi dostaviti potvrde plaćanja dobavljaču/izvođaču radova u 5 radnih dana od dana puštanja sredstva.** |
| **NAČIN I ROK OTPLATE KREDITA** | **10 godina, 120 (stodvadeset) jednakih mjesečnih rata bez počeka** |
| **OSIGURANJE NAPLATE OBVEZA PO KREDITU:** | **Jedna (1) zadužnica solemnizirana kod javnog bilježnika.** |
| **REDOVNA KAMATNA STOPA (IZRAŽENA U %)** | **0,70** |
| **UKUPAN IZNOS REDOVNE KAMATE** | **338.951,33** |
| **INTERKALARNA KAMATNA STOPA (IZRAŽENA U %)** | **0,70** |
| **UKUPAN IZNOS INTERKALARNE KAMATE** | **43.020,28** |
| **NAKNADA ZA OBRADU KREDITA** | **19.200,00** |
| **NAKNADA ZA REZERVIRANJE SREDSTAVA** | **nema** |
| **OSTALE NAKNADE I TROŠKOVI** | **nema** |
| **UKUPNA CIJENA PONUDE****ODABRANOG KREDITORA** | **401.171,61**  |

**Članak 3.**

**Temeljem ove Odluke Gradonačelnik Grada Svetog Ivana Zeline zatražit će od Vlade Republike Hrvatske izdavanje suglasnosti za zaduživanje.**

**Članak 4.**

**Ovlašćuje se Gradonačelnik Grada Svetog Ivana Zeline za zaključenje Ugovora o kreditu sa Zagrebačka banka d.d. po dobivenoj suglasnosti Vlade RH.**

**Članak 5.**

**Ova Odluka stupa na snagu 8 dana od dana objave, a objavit će se u «Zelinskim novinama» službenom glasilu Grada Svetog Ivana Zeline.**

**KLASA: 403-01/22-01/01**

**URBROJ: 238-30-01/01-22-14**

**Točka 5.**

**Donošenje Odluke o prodaji nekretnine u vlasništvu Grada Svetog Ivana Zeline**

Na prijedlog ove Odluke šest vijećnika Gradskog vijeća podnijelo je Amandman.

Tekst Amandmana vijećnicima je stavljen na stolove neposredno prije početka sjednice.

**Eva Jendriš Škrljak:**

Ispred kluba HDZ-a dali smo prijedlog amandmana na Odluku o prodaji nekretnine u vlasništvu Grada Sv. Ivana Zeline da pravo u sudjelovanju na natječaju imaju fizičke i pravne osobe koje prema pozitivnim propisima Republike Hrvatske mogu stjecati vlasništvo nekretnina pod uvjetom da nemaju dugovanja prema Gradu Svetom Ivanu Zelini, a mi smo predložili i Republici Hrvatskoj. Zašto Republici Hrvatskoj? Mi smo svi svjesni da danas netko može predložiti jednu firmu ovdje, drugu firmu negdje drugdje, da druga firma može biti jedna u dugovima, druga ne u dugovima, i javiti se na takav natječaj. To je bio cilj tog amandmana. Hvala.

**Darko Bistrički:**

Na taj Amandman je gradonačelnik, odnosno predlagatelj prihvatio pa ne trebamo glasati o njemu.

Obrazloženje prijedloga Odluke sa Amandmanom koji je Zaključkom gradonačelnika o prihvaćanju istog postao sastavnim dijelom prijedloga, podnijela je Branka Hođa.

Otvorena je rasprava.

**Eva Jendriš Škrljak:**

Osobno mislim, bez obzira na nalaz vještaka da je cijena preniska, ali nisam stručnjak u tom području pa prihvaćam. Shvaćam da možda lokacija za prije planiranu tržnicu na tom mjestu nije idealna zbog glavne prometnice. Nego, jedno drugo pitanje; planira li Grad Sveti Ivan Zelina izgraditi tržnicu za svoje građane i za svoje OPG-ovce, ako da, gdje?

Planira li pritom koristiti sredstva EU iz mjere 7.4.1. kao što je dosad iskoristilo niz gradova koji su razvijeniji od nas? Ako je ovo već neprikladan prostor za tržnicu s čime se u potpunosti slažem, jeste li razmišljali kako bi mogli kvalitetno iskoristiti taj prostor kao npr. izgraditi poduzetnički inkubator također sredstvima EU i na taj način pripomoći mladim zelinskim poduzetnicima kojih je uvijek bilo, ima ih i biti će. Prodaja za nas nije opcija. Sve više mi izgleda da nam nedostaje vizije razvoja grada. Hvala.

**Brigitte Berulec:**

Evo, kako se prodaje predmetna parcela, a nalazi se u samom centru Grada Sv. Ivana Zeline taj sam čin prodaje ja mislim da ima i posebnu važnost. Što se tiče početka kupoprodajne cijene po ovlaštenom sudskom vještaku koja iznosi 670.000 kuna za građevinsku parcelu od 398 metara kvadratnih u zoni N1, znači ona je mješovite namjene pretežno stambene. To drugim riječima znači da to bi zemljište bila cijena početna od 234 eura po toj cijeni. U ovoj Odluci koju smo dobili, prvo smatram da ona ne sadrži i nedostaju joj podaci; lokacijska dozvola koja je navedena da ima ta parcela koja je navedena i na temelju koje je izdana, na temelju projekta te strane tvrtke. Da bi vijećnici imali uvid u realnu procjenu početne kupoprodajne cijene od 670.000 kuna parcele od 389 metara kvadratnih, bitno je imati podatak koliko je na toj parceli izgrađenost objekta tj. bruto površina koja se može izgraditi. Vrlo bitna mogućnost izgradnje poslovnog ili stambenog prostora, što će se raditi? Recimo, ako se radi nešto od 1000 metara kvadratnih, onda je to jedna cijena, ako je to više onda je to druga cijena. I čudi me da taj podatak ne stoji u ovoj Odluci. I gdje imamo i idejni projekat koji bi ustvari mi trebali dobiti na uvid, koliko sadrži to kvadrata i onda možemo na temelju toga, ja neću ulaziti u procjenu jer nisam stručnjak za procjenu, ali me zanimaju ovi podaci , ako su trebali onda su trebali biti sastavni dio ove Odluke. I to je bitan podatak o mogućnosti te izgradnje. Ja mislim ako nemamo uvid u taj podatak ne možemo donijeti odluku o vrijednosti te parcele. Naveli ste rok gradnje od 36 mjeseci. Zašto, ako Grad daje kupcu dozvolu koju ima? Znači, lokacijska dozvola je tu, što treba još 36 mjeseci izgradnje, što će se graditi. Evo ja ću navesti osnovne razloge; smatram da je javni natječaj nedostatan i uz javni natječaj što bi trebalo biti u samoj Odluci, nije istaknuta kvadratura objekta koji će se graditi. Isto tako, Povjerenstvo sadrži tri djelatnice Grada, ja smatram da bi tu trebalo bar staviti dva vijećnika ili druge osobe kako bi imali kontrolu i transparentnost i uvid i objava o prodaji nekretnine, zašto se nije objavila, imamo mogućnost da se objavi recimo u Jutarnjem, Večernjem, pa da imamo više ljudi koji bi se javili za prodaju. Tako da ova Odluka mislim da je nedostatn44a i smatram da Grad ne bi trebao prodati tu parcelu za 670.000 kuna jer zavisi što će se na njoj graditi i na koji način će se ona… Ali, možda će biti jedan stambeni objekat ili nešto pa bit će povoljno i super, pa možda bi trebalo vidjeti ako se grade stanovi možda će biti po povoljnoj cijeni pa da netko kupi taj stan, pa da vidimo onda na koji način će se regulirati cijene jer cijene nekretnina su jako visoke u ovom trenutku. Hvala.

**Darko Bistrički:**

Ako nema više nikog za raspravu, molim gradonačelnika da se osvrne na dosadašnju raspravu.

**Hrvoje Košćec:**

Ja ću se držati teme, a tema je odluka o prodaji predmetne nekretnine. Gradsko vijeće nije ovdje da donosi odluku o vrijednosti parcele. To je sasvim besmisleno, jer ja ne znam zašto onda imamo procjenitelje, bilo bi najbolje da Gradsko vijeće donese odluku o vrijednosti parcele, za to postoji ovlašteni sudski vještak koji traži podatke o svim sličnim kupoprodajama u krugu od 2,3 kilometra, gleda prosječne cijene, ima određena metodologija koja se provodi, izbacuju se oni najmanji i oni ekstremno visoki, sve ono što odstupa od neke srednje veličine i kad procjenitelj napravi procjenu Županijski ured za prostorno planiranje mora verificirati. Znači, dvije neovisne službe. Jedna privatna tvrtka koja se bavi procjenom i jedna javna ustanova koja je specijalizirana za to. Ova ideja o uključivanju gradskih vijećnika u provedbu natječaja; ajmo razdijeliti onda; jel Gradsko vijeće izvršna ili zakonodavna vlast? Bilo bi najbolje da članovi Gradskog vijeća budu u svim javnim natječajima da bi zadržali kontrolu i transparentnost. Blago rečeno meni je to uvredljivo. Vi insinuirate da mi u Gradu radimo netransparentno i da nas treba netko kontrolirati. Ja se slažem da netko treba kontrolirati naš rad, ali ovo je opće bespredmetno.

Obzirom da nije Grad taj koji ulaže u investiciju, nismo smatrali potrebnim da se daje idejni projekat sa tlocrtima jer to uopće nije tema. Mi prodajemo zemljište sa trenutno važećom lokacijskom dozvolom. Na osnovu lokacijske dozvole treba napraviti glavni projekat i dobiti tzv. građevinsku dozvolu, odnosno potvrdu na glavni projekt. Znači netko sad treba isprojektirati glavni projekat sa svim detaljima jer zna se što je idejni a što je glavni projekt i za to treba vrijeme da se isprojektira, da se prikupe potvrde na glavni projekt od svih javnopravnih tijela a njih ima desetak, od MUP-a, HT-a, plina, vode, ne znam tko sve ne, i tu smo rekli dvanaest mjeseci za ishođenje pravomoćne građevinske dozvole, nakon toga dvadesetčetiri mjeseca za uporabnu dozvolu. Da li će netko to sagraditi za tri mjeseca ili za šest mjeseci, dapače, još bolje, ali smatramo da je dvadesetčetiri mjeseca nekakav maksimalan razuman rok u kojem se taj objekt može završiti. Evo, ja još jedanput pozivam sve gradske vijećnike da podrže ovu odluku jer …

**Eva Jendriš Škrljak:**

Niste na moje pitanje odgovorili…

**Hrvoje Košćec:**

Držati ću se teme, pitanje je …

**Eva Jendriš Škrljak:**

Dobiti ćete ga na drugom aktualnom satu, dotle smislite odgovor.

**Hrvoje Košćec:**

… što se tiče početne cijena, početna je cijena. Završna može biti 3 miliona. Ja zaista ne mogu pretpostaviti, ali mi moramo krenuti od službene procjene ovlaštenog procjenitelja.

**Mladen Jurišković:**

U ime kluba vijećnika Fokusa tražimo stanku od 5 minuta kako bi raspravili kako ćemo glasati o ovoj točci dnevnog reda. Hvala.

**Darko Bistrički:**

Klub vijećnika nije formiran, prema tome nemamo temeljem čega vam dati stavku.

**Eva Jendriš Škrljak:**

Možemo li mi zatražiti stanku?

**Darko Bistrički:**

Ako svi tražite stanku, napraviti ćemo stanku od 5 minuta pa ćemo nastaviti sa radom.

U 20,55 nastavljamo s radom.

20,55 - nastavak sjednice.

**Damir Cvrlja:**

Ja bih jedno kratko pitanje ako može; koji je razlog prodaje toga zemljišta? Da li financijska situacija? Zbog čega se to zemljište prodaje?

**Hrvoje Košćec:**

Odgovor je vrlo jednostavan; radi izgradnje poslovno stambenog objekta. Znači, mi uvjetujemo prodaju kupcu za izgradnju objekta sukladno izdanoj lokacijskoj dozvoli. Cilj je da taj prostor konačno prestane biti ruglo i da dobije svoju funkciju.

Pod ovom točkom više nije bilo rasprave, prijedlog je dat na glasovanje.

„Za“ prijedlog Odluke glasali su:

Bistrički Darko, Dukarić Mario, Fučkan Zoran, Jarec Bukal Željka, Jurišković Mladen, Kober Renata, Kralj Marija, Ratkajec Berislan, Trcak Anica

„Protiv“ su glasali:

Berulec Brigitte, Cvrlja Damir, Gjurašin Miroslav, Jendriš Škrljak Eva, Novaković-Marković Jasna

Uz 9 glasova „za“ i 5 „protiv“ Gradsko vijeće Grada Svetog Ivana Zeline donijelo je

**O D L U K U**

**o** **prodaji nekretnine u vlasništvu**

**Grada Svetog Ivana Zeline**

**Članak 1.**

**Dozvoljava se prodaja nekretnine** **kčbr. 1773/3, Ulica braće Radića, tržnica površine 398 m2 , k.o. Zelina, k.o. Zelina, upisane u zk.ul.br. 4082 Općinskog suda u Sesvetama, Zemljišnoknjižni odjel Sv. Ivan Zelina.**

 **Početni iznos kupoprodajne cijene za nekretninu iz stavka 1. ovog članka utvrđen je od strane stalnog sudskog vještaka na iznos od 670.000,00 kn.**

**Članak 2.**

**Nekretnina opisana u stavku 1. ovog članka prodat će se putem javnog natječaja čiji tekst je sastavni dio ove Odluke.**

**Javni natječaj će se objaviti na oglasnoj ploči Grada Sv. Ivana Zeline, putem web stranica Grada Sv. Ivana Zeline i u „Zelinskim novinama“, službenom glasilu Grada Sv. Ivana Zeline.**

**Članak 3.**

 **Za prodaju nekretnine iz članka 1. ove Odluke imenuje se Povjerenstvo u sastavu:**

1. **Branka Hođa – predsjednik**
2. **Ivana Koščec Jardas – članica**
3. **Anita Findri Ratkajec – članica**

**Povjerenstvo za prodaju nekretnine obavlja poslove prikupljanja i otvaranja ponuda, sastavlja zapisnik o otvaranju ponuda, dostavlja prijedlog o odabiru najpovoljnije ponude Gradonačelniku, te izrađuje prijedlog ugovora.**

**Članak 4.**

 **Temeljem prijedloga Povjerenstva Gradonačelnik Grada Svetog Ivana Zeline donosi odluku o odabiru najpovoljnije ponude, te zaključuje kupoprodajni ugovor.**

**Članak 5.**

**Ova Odluka stupa na snagu dan nakon objave, a objavit će se u «Zelinskim novinama» službenom glasilu Grada Svetog Ivana Zeline.**

**KLASA: 406-09/20-01/14**

**URBROJ: 238-30-01/01-22-7**

**Točka 6.**

**Donošenje Odluke o davanju mišljenja o Nacrtu Komunikacijske strategije i komunikacijskog akcijskog plana Strategije razvoja Urbane aglomeracije Zagreb za razdoblje do 2027.**

Obrazloženje prijedloga podnijela je Ivana Koščec Jardas

Otvorena je rasprava.

**Brigitte Berulec:**

Ja bi voljela par nejasnoća samo da vezano za tu aglomeraciju. Upoznata sam da je bio sastanak jedan vezano za to pitanje gdje su bili pozvani predstavnici gradova i općina na taj sastanak i pozvan je Grad Sveti Ivan Zelina. Da li je netko prisustvovao iz Grada Svetog Ivana Zeline na tom sastanku?

**Ivana Koščec Jardas:**

Misli se na koordinacijsko vijeće ili…?

**Brigitte Berulec:**

Da.

**Ivana Koščec Jardas:**

Gradonačelnik.

**Brigitte Berulec:**

Vi ste bili na sastanku? Evo, čisto da, mi ćemo potpasti pod Holding, jel tako, po ovome svemu? Kuda spadamo mi kao Grad Sveti Ivan Zelina, vezano na područje aglomeracije? Krašić spada recimo pod Karlovac. Jaska, Klinča Selo, Stupnik, Samobor, pod Holding, kuda spada Sveti Ivan Zelina?

**Hrvoje Košćec:**

Moram priznati da ne razumijem u potpunosti pitanje zato što ovo nije pitanje pripadnosti. Urbana aglomeracija se sastoji od gradova i općina koji gravitiraju Gradu Zagrebu i mi smo dio te urbane aglomeracije, za svaku urbanu aglomeraciju osigurati će se određena svota EU sredstava za financiranje projekata za razvoj te urbane aglomeracije. Znači, primarno se tu radi o projektima koji su od općeg interesa za sve ili za većinu članica urbane aglomeracije. To nema apsolutno nikakve veze ni direktne ni indirektne sa Holdingom.

**Brigitte Berulec:**

Da, mene zanima recimo, na tom sastanku, jer sam dobila informaciju, da na tom sastanku mnogi su bili načelnici i gradonačelnici na zadnjim nogama vezano za donošenje Zakona i članka 89. i 88. koji je donešen 2017. i 2018. godine i traži se ocjena ustavnosti o upisivanju bez naknade gdje bi se u tom slučaju ako pripadnemo određenom ovom što pričam, znači Holdingu ili Karlovcu, određenom području, da se svi sustavi nepokretne i pokretne imovine vodoopskrbe uknjižuje na to područje koje će biti većinski vlasnik toga i od koga ćemo mi dobivati vodu. I da to utječe na cijenu vode. I bila je rasprava vezana upravo za toga da neki nisu dozvoljavali koji imaju određene objekte vezano da ne dozvoljavaju da bi se pripadalo i da bi se uknjižili na vlasništvo.

**Hrvoje Košćec:**

Mislim da je ovo jedna potpuno druga tema. Znači, mi ovdje pričamo o urbanoj aglomeraciji a ne vodouslužnim područjima. Što se tiče vodouslužnih područja tu postoji otpor velikog broja lokalne samouprave ali to nema apsolutno nikakve veze sa urbanom aglomeracijom. Urbana aglomeracija je dobrovoljno udruživanje gradova i općina koji gravitiraju Gradu Zagrebu kao centru te aglomeracije radi financiranja i postizanja zajedničkih ciljeva kao što je npr. integrirani prijevoz Grada Zagreba i Zagrebačke županije i slično. Nema apsolutno nikakve veze sa vodom i vodouslužnim područjima.

**Brigitte Berulec:**

To će biti jedna druga, vjerojatno tema, vezano za tu priču jer je dosta rasprave bilo oko tog vodnog …

**Hrvoje Košćec:**

Ali, to mislim da sam već objasnio prije, na jednoj od prethodnoj točaka. Znači, vodoopskrbno područje Zelina, Vrbovec, Dugo Selo, Ivanić i pripadajuće općine je jedno vodoopskrbno područje samostalno koje samostalno funkcionira. Nema govora o udruživanju sa drugim ili trećim. Ponavljam, to je jedna sasvim druga tema. Ovdje pričamo isključivo o aglomeraciji Zagreb i o ovoj Strategiji.

**Brigitte Berulec:**

Komunikacijskoj strategiji koja je napisana tako i Grad Zagreb ju donosi kao takvu gdje bi se određene brošure i edukacije vezano za to. Isto tako određeni projekti, otvaraju se određeni natječaji za projekte koji će se otvoriti u šestom mjesecu navodno, u šestom mjesecu, informacija, i sada da li mi imamo jednu nit vodilju za pripremu projekata koji nam pružaju, imamo specifikaciju i da li mi kao Grad imamo projektne ideje koje bi mogli aplicirati i pripremiti projektnu dokumentaciju kako bi mogli izvući novce upravo iz tih projekata?

**Hrvoje Košćec:**

Opet jedno šire pitanje, tek se krenulo sa tim ozbiljno raditi, još nismo došli do te faze, ovo je tek komunikacijska strategija. Dapače, ovisno na koji način će se kreirati Strategija razvoja urbane aglomeracije mi ćemo tražiti svoje mjesto u njoj i vidjeti ćemo koji sve projekti su prihvatljivi za financiranje pa ćemo se naravno prilagoditi tome.

**Brigitte Berulec:**

Uvijek su kratki rokovi za prijavu projekata i ako se nismo za to pripremili naravno da ne možemo ni prijaviti projekte i oni kao takvi nam prođu ispod radara. Mene zanima da li smo razmišljali o tome nakon tog sastanka na kojem ste Vi sudjelovali jer ja sam dobila i malo sam se raspitivala oko toga i kako su drugi reagirali i na koji način i znam da su pojedini već pripremali i imaju neke ideje kako pripremati projekte vezano na tu temu na koju će se oni prijaviti gdje se može dobiti puno sredstava i 10 % samo Grad učestvuje u tim projektima. Ja bi voljela da se mi pripremimo kao Grad i da što više tih projekata pripremimo dokumentaciju da se možemo prijaviti a ne da imamo mjesec dana a onda prijavimo samo jedan projekat ili ni jedan ili nam prođe ili ne prođe. Evo to je moja sugestija vezana za tu temu.

A Strategija kao takva je napisana komunikacijska koja se može isto i mijenjati.

**Hrvoje Košćec:**

Ponoviti ću još jednom; održana su samo dva sastanka, jedan na kojem je bilo samo potpisivanje ugovora i opis na koji način će se dalje, odnosno koji su sve potrebni koraci da se nastavi sa planiranjem svih aktivnosti Aglomeracije.

I drugi sastanak koji je održan online, koji se tiče prihvaćanja Komunikacijske strategije, odabir voditelja tog projektnog tima i njegovog zamjenika, a o projektima se još uvijek nije ništa spominjalo. Postoji nešto o čemu je bilo riječi prije nekoliko godina ali sastanak o kojem Vi pričate se unazad zadnjih godinu dana sigurno nije desio.

**Brigitte Berulec:**

Dobro, evo, ja se nadam da ćemo imati informaciju ali vezano za ovo prvo što je moje pitanje i prvu temu koja velite nije danas ova tema da ćemo o tome raspravljati, jer očigledno ima dosta nepoznanica, ne samo nepoznanica nego ima i dosta upitnika vezano za gradove i općine o vodoopskrbi i sustavu naplaćivanja te vode, da li će se one izjednačivati kao cijena, a naravno ako pripadnemo Holdingu, a Holding je …

**Darko Bistrički:**

Oprostite gospođo Berulec, ali ovo nije tema, pa Vas molim da ostavimo to.

Zatvorena je rasprava, prijedlog je dat na glasovanje i Gradsko vijeće jednoglasno je

**O D L U K U**

**Članak 1.**

**Daje se pozitivno mišljenje na Nacrt Komunikacijske strategije i komunikacijskog akcijskog plana Strategije razvoja Urbane aglomeracije Zagreb za razdoblje do 2027. godine.**

**Članak 2.**

**Ova Odluka stupa na snagu osmog dana od dana objave u „Zelinskim novinama“, službenom glasilu Grada Svetog Ivana Zeline.**

**KLASA: 900-03/15-01/01**

**URBROJ: 238-30-01/01-22-138**

**Točka 7.**

**Donošenje Zaključka o prihvaćanju Izvješća o izvršenju Plana djelovanja u području prirodnih nepogoda na području Grada Svetog Ivana Zeline za 2021. godinu**

Obrazloženje prijedloga podnijela je Branka Hođa

Pod ovom točkom nije bilo rasprave, prijedlog je dat na glasovanje i Gradsko vijeće jednoglasno je donijelo

**ZAKLJUČAK**

 **Prihvaća se Izvješće o izvršenju Plana djelovanja u području prirodnih nepogoda na području Grada Svetog Ivana Zeline za 2021. godinu.**

**KLASA: 801-01/22-01/01**

**URBROJ: 238-30-01/01-22-2**

**Točka 8.**

 **Donošenje Odluke o izradi Urbanističkog plana uređenja proširenja groblja u Donjoj Zelini**

Obrazloženje prijedloga podnijela je Ivana Koščec Jardas

Otvorena je rasprava.

**Eva Jendriš Škrljak:**

Evo neću puno komplicirati, ja sam jako sretna i zadovoljna donošenjem Urbanističkog plana uređenja groblja u Donjoj Zelini jer ono stvarno na što sad liči je, nije baš najljepše za vidjeti. Donja Zelina je drugo mjesto po veličini iza Grada i iza Biškupca i mislim da zaslužuje ne samo uređenje groblja nego puno više od toga. Hvala.

Zatvorena je rasprava, prijedlog je dat na glasovanje i Gradsko vije jednoglasno je donijelo

**ODLUKU O IZRADI**

**URBANISTIČKOG PLANA UREĐENJA PROŠIRENJA GROBLJA U DONJOJ ZELINI**

**KLASA: 350-02/19-01/02**

**URBROJ: 238-30-01/01-22-28**

**Tekst Odluke nalazi se u prilogu Zapisnika i njegov je sastavni dio.**

**Točka 9.**

**Donošenje Zaključka o podršci Projektu Vatrogasne zajednice Grada Svetog Ivana Zeline za nabavu dva vatrogasna vozila**

Obrazloženje prijedloga podnijela je Branka Hođa

Otvorena je rasprava.

**Eva Jendriš Škrljak:**

Evo ja pratim djelatnost vatrogasne služne na facebooku, osim na terenu aktivni su na facebooku i sve pohvale za sve vaše aktivnosti koje su bile u protekloj godini. Isto kao i rad Policije to je rad bez kojeg jedna zajednica ne može funkcionirati i rad koji zahtijeva i nekakva privatna odricanja ali isto tako i dobru organizaciju. Nemam ništa protiv nabave vozila, odmah u početku, ali imam jedno drugo pitanje.

Koliko se sjećam, lani na Gradskom vijeću donesen je Zaključak o izradi Plana procjene ugroženosti i Plan zaštite od požara. Mene zanima da li je isti Plan napravljen i prihvaćen? U skladu s time trebao je biti izrađen i plan nabave vozila kao i ostale potrebne opreme. Imamo li mi taj Plan, da li je usvojen?

Ako je, držimo li se Plana i da li poštujemo mišljenje struke?

Drugo moje pitanje; je li se razmišlja o osnivanju javne profesionalne postrojbe na razini grada ili županije s obzirom da država financira plaće u iznosu od 95 % kao i financira nabavu vozila preko državnih natječaja i subvencija? Hvala.

**Darko Bistrički:**

Gospodin Fučkan je predsjednik Vatrogasne zajednice pa će on najbolje pojasniti.

**Zoran Fučkan: pozdravlja prisutne**

Zahvaljujem na pitanju i pohvalama Vatrogasnoj zajednici. Prvo pitanje je bilo u vezi Protupožarnog plana. Mi smo Protupožarni plan već napravili, znači imamo ga iz 2007. godine koji je onda, rok trajanja mu je deset godina i u zadnje tri godine smo pokušavali nekoliko puta donijeti novi Protupožarni plan. Izmjenom Zakona o vatrogastvu iz 2019. godine koji je krenuo 2020. godine mi smo se okrenuli novom sustavu odnosno novoj izradi Protupožarnog plana koji je trenutno u izradi i Vatrogasna zajednica i koliko znam i Grad su sve relevantne podatke poslali firmi koja radi Protupožarni plan. Naravno da ćemo ga morati još malo pričekati, izmijeniti jer se još nije donio ni glavni vatrogasni plan na području države koji donosi glavni vatrogasni zapovjednik, nakon toga ide izrada vatrogasnog plana Zagrebačke županije a onda tek i naš zapovjednik će donijeti vatrogasni plan za Grad Sveti Ivan Zelina. Naravno da Idemo odozgora prema dolje jer se moraju uskladiti, svi ti planovi moraju biti prihvatljivi kako sa razine države tako i na razini Grada. Onaj dio koji imamo i kojeg se držimo je to da na području grada imate četiri postrojbe koje imaju područje djelovanja. Središnje postrojbe su Zelina i Blaževdol i dvije potpostrojbe su Paukovec i Komin. Naravno to je napravljeno iz čistog razloga, zbog blizine. Mi iz Blaževdola ni iz Zeline ne možemo doći u Radoišće u tom vremenu kako dođe Komin ili obrnuto.

Kao prvo, ja ću se prvo zahvaliti svima vama koji ćete danas donijeti Odluku ili Zaključak jer smo mi svojim financijskim planom i planom rada za 2022. godinu predvidjeli nabavku dva vozila, a zašto dižemo kredit? Znači do sad smo mi kupovali nova vozila koja smo se onda i ugovorom obvezali, naravno tu je već i duža izrada pa smo mogli to podijeliti na dvije do tri godine plaćanja. Ovdje se ne uzimaju nova vozila, možda će i biti neka nova nadogradnja, ali će se uzeti starija vozila i gotova vozila. Znači, ne najprije vozila pa nadogradnja nego odmah gotova vozila. Ljudima ili firmama koji će se javiti na te natječaje ne možemo usloviti da ćemo im to plaćati na tri godine pa evo zato dižemo kredit. Kao što je to pročelnica rekla, sredstva za redovnu djelatnost i protupožarnu zaštitu se ne umanjuju, ona se svake godine sve veća, znači ovo će se financirati iz drugih sredstava, odnosno iz kapitalnih ulaganja vatrogasne zajednice kako je upisano u proračunu Grada.

Zadnjih nekoliko desetaka godina se nekoliko puta razmišljalo o javnoj postrojbi Grada, doduše sad jes ovim novim zakonom zabranjeno od 01.01.2023. godine da se osniva bilo koja nova vatrogasna postrojba. S obzirom da vatrogasna zajednica Grada Zelina ima, prije godinu dana je imala 30 DVD-ova, sada ima 26 DVD-ova, ima preko 2500 vatrogasaca, od toga imamo samo 2 zaposlena, drugo sve radimo dobrovoljno, mislim stvarno da nema potrebe za javnom vatrogasnom postrojbom. Ne razmišljamo o tome.

**Eva Jendriš Škrljak:**

Koliko su stari ti auti koje planirate kupiti.

**Zoran Fučkan:**

Sve ovisi o natječaju, jedan bi trebao biti star devet godina, drugi do petnaestak. U svakom slučaju s obzirom da ovaj jedan ima sada 43 godine, ovaj drugi ima 41, u svakom slučaju veliko podmlađivanje. A inače takvi su vam standardi da vatrogasna vozila u Europskoj uniji, u Europskim državama koje su razvijene, do 25 godina je nekakva starost za navalna vozila pa onda se tek razmišlja o nabavci drugog. Mislim da smo s ovima već daleko prekardašili, mislim da je vrijeme i s time završavamo ovu priču nabavku velikih vatrogasnih vozila jer smo u zadnjih 7 godina kupili preko 8 vozila od toga su dva potpuno nova. Dobro, jednog smo dobili iz donacije Ministarstva unutarnjih poslova i još plus manjih vozila pick-upova, tako da evo, s ovim ćemo zaokružiti priču protupožarne zaštite na području Grada.

Zatvorena je rasprava, prijedlog je dat na glasovanje i Gradsko vijeće jednoglasno je donijelo

**ZAKLJUČAK**

**Grad Sveti Ivan Zelina podržava Projekt Vatrogasne zajednice Grada Svetog Ivana Zeline koji se odnosi na nabavu dva vatrogasna vozila članicama Vatrogasne zajednice Grada Svetog Ivana Zeline putem kreditnog zaduživanja u iznosu do 1.500.000,00 kuna.**

**Obrazloženje:**

**Prema članku 111. Zakona o vatrogastvu („Narodne novine“, broj 125/19) Grad je za potrebe vatrogastva u obvezi osigurati iznos od 2% od osnovice za izračun sredstava iz vlastitog proračuna koju čine nenamjenski prihodi Proračuna ostvareni u godini koja prethodi godini izrade Proračuna, a koji za 2022. godinu iznosi 604.391,00 kuna.**

**Grad Sveti Ivan Zelina redovito osigurava u svom Proračunu sredstva za vatrogastvo u većem iznosu nego što ga obvezuje Zakon o vatrogastvu.**

**Tako su u Proračunu Grada Svetog Ivana Zeline za 2019. godinu izdvojena sredstva u iznosu od 1.461.055,26, za 2020. godinu u iznosu od 1.126.138,95 kuna, a za 2021. godinu u iznosu od 1.245.637,00 kuna.**

**Za 2022. godinu osigurana su sredstva za vatrogastvo u ukupnom iznosu od 1.490.000,00 kuna od čega je 350.000,00 kuna predviđeno za Nabavu vatrogasne opreme i vozila, a u projekcijama Proračuna Grada Svetog Ivana Zeline za 2023. i 2024. godinu također su sredstva za vatrogastvo planirana u većim iznosima od iznosa obveznih prema Zakonu o vatrogastvu i to za 2023. godinu u ukupnom iznosu od 1.680.000,00 kuna te za 2024. godinu u ukupnom iznosu od 1.685.000,00 kuna.**

**Iz svega navedenog, evidentno je da Vatrogasna zajednica može servisirati planirano kreditno zaduženje na rok od 5-7 godina.**

**Grad Sveti Ivan Zelina će i ubuduće podržavati i pomagati, po potrebi, u realizaciji projekata Vatrogasne zajednice Grada Svetog Ivana Zeline; davati podršku u nepredviđenim i neočekivanim situacijama, čime smanjuje rizike provedbe projekata.**

**Ovaj Zaključak stupa na snagu prvog dana od dana objave u „Zelinskim novinama“, službenom glasilu Grada Svetog Ivana Zeline.**

**KLASA: 250-01/22-01/01**

**URBROJ: 238/30-01/01-22-3**

Sjednica je završila s radom u 21,22 sata.

KLASA: 024-02/22-01/01

URBROJ: 238-30-01/01-22-3

Sv.Ivan Zelina,

|  |  |
| --- | --- |
| ZAPISNIČAR:Sabrina Mužar - Hrnčić | PREDSJEDNIK GRADSKOG VIJEĆAGRADA SVETOG IVANA ZELINE:Darko Bistrički, struc,spec.ing.građ. |